Veikkaus on jättänyt kilpailuttamatta keskuspelijärjestelmäänsä koskevan sopimuksen, jonka arvo on useita kymmeniä miljoonia euroja.

MOT kertoo selvityksessään Veikkauksen tehneen syksyllä 2018 sopimuksen peliyhtiö IGT:n kanssa. Sopimukseen sisältyy kahdeksan vuotta ja kolme neljän vuoden jatko-optiota.

– Kyse ei ole sopimuksen olennaisesta muutoksesta, vaan vanhan sopimuksen jatkamisesta, jolloin hankintaa ei ole tarvinnut erikseen kilpailuttaa, sanoo Veikkauksen laki- ja vastuullisuusjohtaja Pekka Ilmivalta.

MOT:n haltuunsa saama Veikkauksen sisäinen aineisto kertoo, kuinka Veikkauksen johdossa linjattiin sopimuksesta. Ulkopuolinen lakitoimisto kuvasi Veikkauksen hallitukselle sopimusmuutoksen olevan "todennäköisesti kokonaistarkastelussa laiton".

"Tunnistettu hankintaoikeudellinen riski otettiin huomioon sopimusta neuvoteltaessa syksyn 2018 aikana", toteaa Veikkaus MOT:lle toimittamassaan kirjallisessa aineistossa.

MOT:n tietojen mukaan Veikkaus yritti pitää sopimuksen salassa kilpailuviranomaisilta.

Veikkauksen näkemyksen mukaan sopimuksesta ei ollut tarve viestiä "ulkoisesti aktiivisesti". Yhtiö myöntää, että sopimuksesta haluttiin riskien välttämiseksi "pitää matalaa profiilia".

Sopimus koskee Veikkauksen keskuspelijärjestelmää, jossa toimii esimerkiksi Lotto.

MOT paljastaa: Veikkaus jätti kilpailuttamatta kymmenien miljoonien sopimuksen ja onnistui pitämään sen salassa

Aiheesta voi keskustella 28.1. kello 23.00:een asti.

Lue lisää:

KKV:ltä rankat pyyhkeet: Veikkauksen markkinointi ei noudata omia vastuullisuusperiaatteitaan – kannustaa pelaamaan

MOT:n selvitys: Veikkauksen todellinen liikevaihto on 13 miljardia

Peliautomaattien karsiminen käynnistyy tammikuussa – enimmäismäärät laskevat tuntuvasti